আগামী জাতীয় সংসদ নির্বাচনকে সামনে রেখে দ্বিতীয় মেয়াদে যাচাই-বাছাই শেষে আরো নয়টি দলের নিবন্ধন আবেদন বাতিল করেছে নির্বাচন কমিশন। আবেদন বাতিল করা নয়টি দল হলো বাংলাদেশ মঙ্গল পার্টি, বাংলাদেশ পরিবহন লেবার পার্টি, নাকফুল বাংলাদেশ, সোনার বাংলা উন্নয়ন লীগ, বাংলাদেশ তৃণমূল পার্টি, লিবারেল পার্টি, বাংলাদেশ রামকৃষ্ণ পার্টি, ঐক্যন্যাপ এবং মুক্তিযোদ্ধা কমিউনিজম ডেমোক্রেটিক পার্টি। মোট ৭৫টি নতুন রাজনৈতিক দল নিবন্ধনের জন্য নির্বাচন কমিশনে আবেদন করেছিল। প্রাথমিক তদন্ত শেষে ১৯টি দলের নিবন্ধন বাতিল করেছিল ইসি। বাকি ৫৬টি দলের কাছে ইসি চিঠি পাঠায়। সেই ৫৬টি দলের মধ্য ৪৭টি দল ইসির চিঠির জবাব দেয়। বাকি নয়টি দল চিঠির জবাব না দেওয়ায় তাদের নিবন্ধন আবেদন বাতিল ঘোষণা করেছে নির্বাচন কমিশন। এ ছাড়া দ্রুত বাকি ৪৭টি দল নিয়ে তৃতীয় পর্বের বাছাই শেষে চূড়ান্ত তালিকা প্রকাশ করবে ইসি।